Morten Bødskov (S), 2008-11-19:
Tak for det.
Det overrasker os jo på ingen måde, at finansministeren på den måde benægter virkeligheden, nemlig at der er tale om, at kommunerne næste år samlet set har færre penge til bl.a. anlæg og dermed har ringere muligheder for og færre penge til at investere i skoler og daginstitutioner og idrætsfaciliteter, og hvad man ellers bruger anlægspengene til rundtomkring i kommunerne i dag.
Det bekræftes også i dagens udgave af Politiken, hvor Venstres egen finansordfører jo giver Socialdemokraterne ret i, at regeringen ikke fortæller sandheden på det her område, nemlig at der næste år er tale om, at kommunerne har 600 mio. kr. mindre end i år til at forbedre kvaliteten i daginstitutionerne, til at forbedre kvaliteten på bl.a. ældreområdet og på folkeskoleområdet.
Spørgsmålet er selvfølgelig stillet, fordi jeg tror, at der ligesom mig er utrolig mange, der undrer sig over, hvordan den her regering forud for folketingsvalget med den tidligere finansminister og nuværende formand for Folketingets egne ord kunne love et megaløft i investeringerne i velfærden.
Man har simpelt hen lovet en kvalitetsreform, som skulle bringe det danske samfund ind i det 21. århundrede.
Så kommer virkeligheden for dagen faktisk dagen efter folketingsvalget, og nu står vi så med en finanslov, som er blevet vedtaget, og hvoraf det sort på hvidt fremgår, at kommunerne næste år har 600 mio. kr. mindre til at lave alle de ting, som regeringen har talt om skulle være et megaløft.
Der er det bare, at det da for ganske almindelige mennesker må være utrolig svært at forstå, hvordan man kan sige sådan noget forud for et folketingsvalg og så efterfølgende sende 600 mio. kr. mindre til kommunerne det næste år.
Så spørgsmålet er bare: Hvornår kommer dette megaløft i velfærden, hvornår indfrier man sine valgløfter om, at tiden nu er kommet til, at der skal ske et betydeligt kvalitetsløft i investeringerne i skoler og daginstitutioner?
For man må konstatere, at med den finanslovaftale, der er lavet, er løftet i hvert fald ikke blevet indfriet denne gang.
… vel, at da Poul Nyrup Rasmussen var statsminister i det her land, sagde han: Jamen vi brugte også mere, end Poul Hartlings regering gjorde.
Ja, selvfølgelig gør man det.
Det centrale er realvæksten, og jeg forstår finansministeren således, at finansministeren mener, at år for år er stigningen i, hvad kommunerne rent faktisk har at bruge, større.
Sådan må man forstå finansministeren.
Altså, realvæksten stiger, den falder ikke, det er det, der er det centrale spørgsmål.
Jeg må forstå finansministeren således, at det mener han at den gør.
Så er det bare, at vi har utrolig svært ved at forstå, hvordan det kan være - det må jo så være helt forkert - at Berlingske Tidende på et tidspunkt for ikke så længe siden havde en stor forsidehistorie om, at hver fjerde kommune sparer, at vi ser, at Fredericia Kommune er ude at spare adskillige millioner kroner på børneområdet, at Gladsaxe Kommune, Hvidovre kommune, Hillerød Kommune sparer på børneområdet og at Struer Kommune, Næstved Kommune, Silkeborg, Ringsted og Dragør sparer på ældreområdet.
Der er massive millionbesparelser på alle de her områder.
Hvordan kan det hænge sammen med, at finansministeren står og siger, at kommunerne år for år får stadig flere penge?